Tiesības vērsties tiesā ar populārsūdzību (actio popularis) par trokšņa emisiju  
Vides tiesību mērķis ir aizsargāt ikviena tiesības dzīvot labvēlīgā vidē, nevis tikai dabu (floru un faunu), un tālabad Vides aizsardzības likuma 9.pantra trešajā daļā likumdevējs ir izšķīries piešķirt ikvienam sabiedrības loceklim tiesības vērsties tiesā vides aizsardzības nolūkā, pat ja netiek skartas viņa paša subjektīvās tiesības. 
Trokšņa emisija ir vidi ietekmējošs faktors, un trokšņa emisiju ierobežojošie normatīvi ir noteikti, lai nodrošinātu cilvēku dzīvei labvēlīgu vidi. Arī tas ir vides tiesību jautājums, kura dēļ personām ir tiesības vērsties tiesā ar mērķi aizsargāt vispārīgas sabiedrības (neprecizētu personu) intereses dzīvot labvēlīgā vidē.

[1] Senātā saņemta pieteicēju [pers. A] un [pers. B] blakus sūdzība par Administratīvās rajona tiesas tiesneša 2026.gada 1.jūnija lēmumu, ar kuru atteikts pieņemt pieteikumu, pamatojoties uz Administratīvā procesa likuma 191.panta pirmās daļas 8.punktu (pieteikumu iesniegusi persona, kurai nav tiesību iesniegt pieteikumu). 
Pieteicēji pārsūdzējuši Rīgas valstspilsētas pašvaldības izpilddirektora 2026.gada 21.maijā izdoto atļauju publiska pasākuma (čempionāts autošosejā) rīkošanai Biķernieku kompleksajā sporta bāzē (turpmāk – Biķernieku trase) 2026.gada 5.–6.jūnijā. Tiesnesis atzina, ka pieteicēji vēlas aizsargāt citu iedzīvotāju intereses dzīvot labvēlīgā vidē un neciest no trokšņa, bet tie varētu paši pret to var aizsargāties, ja uzskatītu to par nepieciešamu, un pieteicējiem nav tiesību vērsties tiesā, aizsargājot citu personu tiesības dzīvot labvēlīgā vidē. Nav arī konstatējams, ka paši pieteicēji būtu pakļauti kādai nozīmīgai pasākuma radītai ietekmei.

[2] Senatoru kolēģija norāda, ka rajona tiesas tiesneša lēmumā ir ietverta Vides aizsardzības likuma 9.panta trešajai daļai neatbilstoša argumentācija par personu tiesībām vērsties tiesā vides interesēs. Tiesnesis vispārīgi pareizi norādījis uz actio popularis (tiesības vērsties tiesā sabiedrības interesēs) pastāvēšanu vides tiesību jomā, kā to paredz Vides aizsardzības likuma 9.panta trešā daļa, taču tālāk seko nepareiza argumentācija, ka tas nav attiecināms uz gadījumiem, kad vides normatīvo aktu pārkāpums var skart citas personas, nevis pieteicējus. Vides aizsardzības likuma 9.panta trešajā daļā nav ierobežojuma, ka pieteikumu varētu iesniegt tikai dabas resursu (floras, faunas) aizsardzības interesēs un ka vēršanās tiesā sabiedrības interesēs būtu izslēgta, ja apgalvotais vides normatīvo aktu pārkāpums aizskar citus iedzīvotājus, kuri paši var aizsargāt savas tiesības. Latvijas Republikas Satversmes 115.pants paredz, ka valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu. Tātad vides tiesību mērķis ir aizsargāt ikviena tiesības dzīvot labvēlīgā vidē, nevis tikai dabu (floru un faunu), un tālabad Vides aizsardzības likuma 9.pantra trešajā daļā likumdevējs ir izšķīries piešķirt ikvienam sabiedrības loceklim tiesības vērsties tiesā vides aizsardzības nolūkā, pat ja netiek skartas viņa paša subjektīvās tiesības. Trokšņa emisija ir vidi ietekmējošs faktors, un trokšņa emisiju ierobežojošie normatīvi ir noteikti, lai nodrošinātu cilvēku dzīvei labvēlīgu vidi. Arī tas ir vides tiesību jautājums, kura dēļ personām ir tiesības vērsties tiesā ar mērķi aizsargāt vispārīgas sabiedrības (neprecizētu personu) intereses dzīvot labvēlīgā vidē.

[3] Taču šajā gadījumā citi apstākļi liek secināt, ka pieteikumu pamatoti atteikts pieņemt. 
Pieteicēji nav norādījuši nevienu faktu, kas liktu domāt, ka konkrētā pasākuma rīkošana potenciāli varētu radīt vides trokšņa robežlielumu pārkāpumu. Dati par 2018.–2019.gadu acīmredzami neattiecas uz pieteikto pasākumu. Nav nekādu faktu, kas ļautu pirms vairākiem gadiem veiktos mērījumus attiecināt uz pasākumu, kuram izsniegtā atļauja izskatāmajā gadījumā tiek pārsūdzēta.
Pārbaudot Biķernieku trases mājaslapā publiskotos trokšņa robežlieluma mērījumus (https://www.bksb.lv/index.php/features/par-trasi/skana), senatoru kolēģija konstatē, ka neapstiprinās, ka attiecīgajos datumos robežlielumi faktiski būtu pārsniegti, ievērojot Biķernieku trases un tai blakus esošo teritoriju atļauto izmantošanu (jauktas apbūves teritorijas un daudzstāvu dzīvojamās apbūves teritorijas atbilstoši zonējumam, kas apstiprināts ar Rīgas domes 2021.gada 15.decembra saistošajiem noteikumiem Nr. 103 „Rīgas teritorijas izmantošanas un apbūves saistošie noteikumi”). Ministru kabineta 2014.gada 7.janvāra noteikumu Nr. 16 „Trokšņa novērtēšanas un pārvaldības kārtība” 1.pielikumā noteikts, ka vides trokšņa robežlielums šāda veida apbūves teritorijās ir: 65 dB(A) dienā un 60 dB(A) vakarā jauktas apbūves teritorijās un 60 dB(A) dienā un 55 dB(A) vakarā daudzstāvu dzīvojamās apbūves teritorijās. Faktiskais trokšņa lielums Biķernieku trasē bija 58,72 dB(A) dienā un 52,75 dB(A) vakarā 5.jūnijā, 58,27 dB(A) dienā un 53,77 dB(A) vakarā 6.jūnijā. Tātad trokšņa robežlielums netika pārsniegts trasē, un vēl jo mazāk tas varēja būt pārsniegt blakus esošajās teritorijās, kas atrodas attālāk.
Līdz ar to arī faktiskie mērījumi norāda uz to, ka pārsūdzētā atļauja nevarēja radīt kādu konkrētu vides normatīvo aktu pārkāpumu, lai būtu pieļaujama pieteikuma iesniegšana šāda pārkāpuma novēršanas nolūkā. 

[3] Senatoru kolēģija secina, ka pieteicēju blakus sūdzība ir acīmredzami nepamatota, un tas atbilstoši Administratīvā procesa likuma 320.1pantam ir pamats atteikt šīs blakus sūdzības izskatīšanu.

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija

nolēma

atteikt izskatīt [pers. A] un [pers. B] blakus sūdzību par Administratīvās rajona tiesas 2026.gada 1.jūnija lēmumu.

Lēmums nav pārsūdzams.

